CELEX: 32008D0323
Language: bg
Date: 2008-04-01 00:00:00
Title: 2008/323/ЕО: Решение на Комисията от 1 април 2008 година за създаване на специална програма за контрол и инспекция във връзка с възстановяването на запасите от червен тон в източната част на Атлантическия океан и в Средиземно море (нотифицирано под номер C(2008) 1202)

22.4.2008   
            
            
               BG
            
            
               Официален вестник на Европейския съюз
            
            
               L 110/7
            
         
      РЕШЕНИЕ НА КОМИСИЯТА
   
   от 1 април 2008 година
   за създаване на специална програма за контрол и инспекция във връзка с възстановяването на запасите от червен тон в източната част на Атлантическия океан и в Средиземно море
   (нотифицирано под номер C(2008) 1202)
   (2008/323/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Регламент (ЕИО) № 2847/93 на Съвета от 12 октомври 1993 г. относно установяването на система за контрол, приложима към Общата политика в областта на рибарството (1), и по-специално член 34в, параграф 1 от него,
   като има предвид, че:
   
               (1)
            
            
               Регламент (ЕО) № 1559/2007 на Съвета (2) установява многогодишен план за възстановяване на запасите от червен тон в източната част на Атлантическия океан и в Средиземно море, както бе препоръчано от Международната комисия за опазване на рибата тон в Атлантическия океан (ICCAT).
            
         
               (2)
            
            
               За успешното изпълнение на многогодишния план за възстановяване е необходимо да се установи специална програма за контрол и инспекция, включваща Франция, Португалия, Испания, Италия, Малта, Кипър и Гърция, чиято цел ще бъде осигуряване на целесъобразно равнище на изпълнение на мерките по опазване и контрол, приложими към риболовните дейности във връзка с възстановяването на запасите от червен тон.
            
         
               (3)
            
            
               Тази специална програма за контрол и инспекция следва да бъде създадена за периода от 1 април до 31 декември 2008 г. Получените при изпълнението на специалната програма за контрол и инспекция резултати следва да подлежат на периодична оценка, осъществявана в сътрудничество със съответните държави-членки.
            
         
               (4)
            
            
               С оглед хармонизиране на равнището на Общността на контрола и инспекцията, осъществявани върху риболова на вида червен тон, е целесъобразно да се установят общи правила за контрол и инспекция от страна на компетентните органи на съответните държави-членки и последните да приемат национални програми за контрол с цел спазване на тези общи правила. Поради това следва да бъдат определени референтни нива за честотата на провеждане на контрола и инспекциите, както и техните приоритети и процедури.
            
         
               (5)
            
            
               За да се осигури следене на нарушенията в съответствие с член 25 от Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на Общата политика в областта на рибарството (3), следва да се създаде рамка, в която съответните органи да могат да отправят искане за съдействие или да обменят релевантна информация в съответствие с членове 34а и 34б от Регламент (ЕИО) № 2847/93 и член 28 от Регламент (ЕО) № 2371/2002.
            
         
               (6)
            
            
               Общите дейности по инспекция и контрол следва да бъдат осъществявани в съответствие със съвместните планове за разполагане, установени от Агенцията на Общността за контрол на рибарството, създадена с Регламент (ЕО) № 768/2005 на Съвета (4).
            
         
               (7)
            
            
               Мерките, предвидени в настоящото решение, са съгласувани със съответните държави-членки.
            
         
               (8)
            
            
               Мерките, предвидени в настоящото решение, са в съответствие със становището на Комитета по рибарство и аквакултури,
            
         ПРИЕ НАСТОЯЩОТО РЕШЕНИЕ:
   Член 1
   Предмет
   Настоящото решение установява специална програма за контрол и инспекция, за да бъде осигурено уеднаквено изпълнение на многогодишния план за възстановяване на запасите от червен тон в източната част на Атлантическия океан и в Средиземно море, създаден с Регламент (ЕО) № 1559/2007.
   Член 2
   Обхват
   1.   Специалната програма за контрол и инспекция обхваща:
   
               а)
            
            
               всички риболовни дейности на кораби и риболова с капани на червен тон в източната част на Атлантическия океан и в Средиземно море;
            
         
               б)
            
            
               всички операции по разтоварване на суша, прехвърляне и претоварване на червен тон, уловен в източната част на Атлантическия океан и в Средиземно море;
            
         
               в)
            
            
               всички свързани дейности на стопанства и предприятия, занимаващи се с поставяне в садки или преработка на червен тон и/или с търговия на продукти от същия вид риба, включително внос, износ, реекспорт, транспортиране и складиране;
            
         
               г)
            
            
               изпълнението на годишните риболовни планове, посочени в член 4 от Регламент (ЕО) № 1559/2007;
            
         
               д)
            
            
               забраната за използване на самолети и хеликоптери за търсене на червен тон, установена в член 6 от Регламент (ЕО) № 1559/2007;
            
         
               е)
            
            
               риболова за забавление и спортния риболов, посочени в членове 10 и 11 от Регламент (ЕО) № 1559/2007;
            
         
               ж)
            
            
               изпълнението на Схемата на ICCAT за съвместна международна инспекция, посочена в член 24 от Регламент (ЕО) № 1559/2007.
            
         2.   Специалната програма за контрол и инспекция се прилага от 1 април до 31 декември 2008 г.
   Член 3
   Национални програми за контрол
   1.   Франция, Португалия, Испания, Италия, Малта, Кипър и Гърция създават национални програми за контрол в съответствие с общите правила, установени в приложение I, по отношение на дейностите, посочени в член 2.
   2.   До 1 април 2008 г. посочените в параграф 1 държави-членки представят на Комисията своите национални програми за контрол и годишния график за тяхното изпълнение.
   3.   Националните програми за контрол съдържат всички данни, посочени в приложение II. Графикът за годишното изпълнение включва подробна информация относно отделените за програмите човешки и материални ресурси и посочва зоните, където тези ресурси ще бъдат разгърнати.
   Член 4
   Сътрудничество между държавите-членки
   Всички държави-членки си сътрудничат с държавите-членки, посочени в член 3, параграф 1, с оглед изпълнението на специалната програма за контрол и инспекция.
   Член 5
   Инспекции на Комисията
   1.   Инспекторите на Комисията могат да осъществяват инспекции без съдействие от страна на инспекторите на съответните държави-членки в съответствие с член 27 от Регламент (ЕО) № 2371/2002.
   2.   Компетентният орган на съответната държава-членка оказва на инспекторите на Комисията съдействието, необходимо за осъществяване на инспекциите, посочени в параграф 1.
   3.   Инспекторите на Комисията проверяват заключенията си заедно с инспекторите от съответната държава-членка. За целта те се срещат след всяка инспекция с длъжностни лица от компетентния орган на съответната държава-членка, за да ги уведомят за заключенията си.
   Член 6
   Съвместни дейности по инспекция и наблюдение
   1.   Държавите-членки, посочени в член 3, параграф 1, предприемат съвместни дейности по инспекция и наблюдение.
   2.   За тази цел съответните държави-членки:
   
               а)
            
            
               предприемат необходимото инспекторите от другите заинтересовани държави-членки да бъдат поканени да участват в съвместните дейности по инспекция и наблюдение;
            
         
               б)
            
            
               разработват съвместни оперативни процедури, приложими към плавателните им съдове, които осъществяват наблюдението.
            
         3.   Инспекторите на Комисията могат да участват в съвместните дейности по инспекция и наблюдение.
   Член 7
   Нарушения
   1.   Държавите-членки, чиито инспектори разкрият каквото и да е нарушение в рамките на инспекция на посочените в член 2 дейности, съобщават на посочените по-долу държави датата на инспекцията и подробни данни за нарушението:
   
               а)
            
            
               на съответната държава-членка на флага и/или договарящата страна в ICCAT и ако е необходимо;
            
         
               б)
            
            
               на държавата-членка, в която се намира стопанството за отглеждане или е установено дружеството, преработващо и/или търгуващо с продукти от червен тон.
            
         2.   Ако държавата-членка, чиито инспектори са разкрили нарушението, не предприеме последващи мерки, информираните по силата на параграф 1 държави-членки пристъпват към непосредствени целесъобразни действия, за да получат и разгледат доказателствата за нарушението. Те провеждат всяко необходимо последващо разследване за установяване на нарушението.
   3.   Държавите-членки си сътрудничат, с цел във всеки един случай да се гарантират сигурността и целостта на доказателството за установеното от инспекторите нарушение, ако преследването му е прехвърлено в съответствие с член 31, параграф 4 от Регламент (ЕИО) № 2847/93 на държавата-членка на регистрация.
   Член 8
   Предоставяне на информация
   1.   До края на всеки месец държавите-членки, посочени в член 3, параграф 1, съобщават на Комисията информация за този месец във връзка с:
   
               а)
            
            
               извършените дейности по инспекция и контрол;
            
         
               б)
            
            
               всички нарушения, като за всяко едно се предоставя следната информация за идентифициране на:
               
                           i)
                        
                        
                           риболовния кораб (име, флаг и външен идентификационен код), капан, стопанство за отглеждане или предприятие, осъществяващо преработка и/или търговия със съответните продукти от червен тон;
                        
                     
                           ii)
                        
                        
                           датата, часа и мястото на инспекцията; и
                        
                     
                           iii)
                        
                        
                           естеството на нарушението;
                        
                     
         
               в)
            
            
               хода на разследването по разкритите нарушения;
            
         
               г)
            
            
               всяко съответно действие за координиране и сътрудничество между държавите-членки.
            
         2.   Нарушението продължава да се посочва във всеки един последващ доклад, докато разследването приключи съгласно законовите норми в съответната държава-членка. Всеки последващ доклад:
   
               а)
            
            
               посочва етапа, на който се намира разследването (например висящо дело, в процес на обжалване, все още се разследва); и
            
         
               б)
            
            
               съдържа конкретни данни за всяка наложена санкция (например размер на глобите, стойност на конфискуваната риба и/или съоръжение, писмено предупреждение).
            
         3.   Липсата на предприети действия се обяснява в докладите.
   Член 9
   Оценка
   На всеки два месеца Комисията свиква среща на Комитета по рибарство и аквакултури, за да бъдат оценени спазването и резултатите от специалната програма за контрол и инспекция.
   Член 10
   Адресати
   Адресати на настоящото решение са държавите-членки.
   
      Съставено в Брюксел на 1 април 2008 година.
      
         
            За Комисията
         
         Joe BORG
         
         
            Член на Комисията
         
      
   
   
      (1)  ОВ L 261, 20.10.1993 г., стр. 1. Регламент, последно изменен с Регламент (ЕО) № 1098/2007 (ОВ L 248, 22.9.2007 г., стр. 1).
   
      (2)  ОВ L 340, 22.12.2007 г., стр. 8.
   
      (3)  ОВ L 358, 31.12.2002 г., стр. 59. Регламент, последно изменен с Регламент (ЕО) № 865/2007 (ОВ L 192, 24.7.2007 г., стр. 1).
   
      (4)  ОВ L 128, 21.5.2005 г., стр. 1.
   
      ПРИЛОЖЕНИЕ I
      Общи правила за националните програми за контрол, посочени в член 3, параграф 1
      Цели
      
                  1.
               
               
                  Общата цел на националните програми за контрол е проверяване на спазването на приложимото законодателство относно:
                  
                              а)
                           
                           
                              количествените ограничения на улова и всяко свързано с тях конкретно условие, включително наблюдение на усвоените квоти;
                           
                        
                              б)
                           
                           
                              годишните риболовни планове, посочени в Регламент (ЕО) № 1559/2007;
                           
                        
                              в)
                           
                           
                              всички документи, изисквани по реда на приложимото към вида червен тон законодателство, и по-специално за проверяване на надеждността на записаните данни;
                           
                        
                              г)
                           
                           
                              специалните технически мерки и условията за риболова на червен тон, предвидени в Регламент (ЕО) № 1559/2007, и по-конкретно спазването на правилата за минимален размер и свързаните условия.
                           
                        
            
                  2.
               
               
                  Конкретната цел на националните програми за контрол е да се постигне уеднаквено прилагане на всички разпоредби от плана за възстановяване на запасите от червен тон, установен в Регламент (ЕО) № 1559/2007.
               
            Стратегия
      Националната програма за контрол е насочена към контрола и инспекцията на риболова и свързаните дейности на всички риболовни кораби, капани, стопанства и предприятия, занимаващи се с преработка и/или търговия на продукти от червен тон.
      Инспекциите на транспортирането и пускането на пазара на червен тон се използват като допълнително средство за кръстосана проверка, за да се провери ефикасността на контрола и инспекцията.
      1.1.   Приоритети
      Различните категории съоръжения са предмет на различна степен на приоритетност в съответствие с годишния риболовен план. Поради тази причина всяка държава-членка установява конкретните си приоритети.
      1.2.   Целеви референтни нива
      До 1 април 2008 г. държавите-членки определят своите инспекционни графици, като вземат под внимание следните референтни нива за инспекция и контрол:
      
                  Място на инспекцията
               
               
                  Референтно ниво
               
            
                  Инспекция в морето
               
               
                  Гъвкаво референтно ниво, което трябва да се установи след подробен анализ на риболовната дейност във всяка зона. Референтните нива за инспекция в морето посочват броя дни за патрулиране в зоната за възстановяване на запасите от червен тон, евентуално с отделни референтни нива за дни патрулиране в съответни части от зоната.
               
            
                  Разтоварване на суша
               
               
                  Всички кораби, влизащи в определено пристанище за разтоварване на червен тон, подлежат на контрол.
                  Проверки на случаен принцип се извършват в пристанища, които не са в списъка на определените пристанища.
               
            
                  Претоварване
               
               
                  Всички приемащи кораби и плавателни съдове за риболов, влизащи в определено пристанище за претоварване на червен тон, подлежат на контрол.
                  Проверки на случаен принцип се извършват в пристанища, които не са в списъка на определените пристанища.
               
            
                  Поставяне в садки (включително събиране на продукцията)
               
               
                  Всяка операция по поставяне в садки и процесът на събиране на продукцията подлежат на контрол.
               
            
                  Пускане на пазара
               
               
                  Инспекция на 10 % от количеството продукти от червен тон, които са предложени за продажба.
               
            
                  Наблюдение от въздуха
               
               
                  Гъвкаво референтно ниво, което трябва да бъде установено след подробен анализ на риболовната дейност във всяка зона и като се отчитат наличните ресурси в държавата-членка.
               
            
                  Спортен риболов и риболов за забавление
               
               
                  Контрол на 20 % от квотата, разпределена на държавата-членка.
               
            Задачи във връзка с инспекцията
      1.3.   Общи задачи във връзка с инспекцията
      За всеки контрол и всяка инспекция се изготвя доклад, като се прилага информацията от настоящото приложение. За всеки отделен случай инспекторите проверяват и отбелязват в доклада си следното:
      
                  а)
               
               
                  подробни данни за самоличността на отговорните лица, както и за тези на кораба, служителите на стопанството и др., които участват в инспектираните дейности;
               
            
                  б)
               
               
                  разрешителни, лицензи и специални разрешителни за риболов;
               
            
                  в)
               
               
                  съответни документи на кораба, като например бордови дневници, декларации за прехвърляне и претоварване, документи Т2М, статистически документи на IССАТ за улова и други документи, необходими за контрола и инспекцията;
               
            
                  г)
               
               
                  подробни наблюдения върху размерите на екземплярите червен тон, уловени, хванати в капани, прехвърлени, претоварени, разтоварени на суша, транспортирани, отглеждани в стопанства, преработени или търгувани в контекста на спазване разпоредбите на плана за възстановяване на запасите.
               
            В докладите за инспекцията се отбелязват данните относно всички съответни изводи от инспекцията в морето, получени чрез наблюдение от въздуха, в пристанища, капани, стопанства или в което и да е друго свързано предприятие.
      Тези изводи се сравняват с информацията, която други компетентни органи са предоставили на инспекторите, включително и получената от Системата за сателитно наблюдение на корабите (VMS) информация и списъка на корабите с разрешително.
      1.4.   Задачи за инспекцията при наблюдение от въздуха
      Инспекторите предоставят данните от наблюдението за целите на кръстосаните проверки и в частност съпоставят данните за наблюдаваните риболовни кораби с данните от Системата за сателитно наблюдение на корабите (VMS) и списъците на съдовете с разрешително.
      Инспекторите наблюдават и представят данни за незаконни, нерегулирани и недекларирани (ННН) риболовни дейности и за използването на самолети или хеликоптери за търсене.
      Специално внимание се обръща на затворените зони и на дейностите на флотилиите, към които се прилагат дерогации.
      1.5.   Задачи при инспекция в морето
      Когато мъртва риба се взема на кораба за риболов или се намира на борда на съда за преработка или транспортиране, инспекторите винаги проверяват количествата задържана на борда риба и ги сравняват със записаните данни в съответните документи на борда.
      Когато жива риба се прехвърля от кораб за риболов на транспортни съдове или от транспортни съдове в съоръжения за отглеждане на риба, инспекторите се стремят да определят средствата, които са използвани от съответните лица, за да оценят количеството прехвърлен жив червен тон. Ако има видеозаписи, инспекторите следва да ги използват и да проверят дали прехвърлените количества отговарят на това, което може да бъдат установено от видеозаписите.
      Инспекторите системно проверяват:
      
                  —
               
               
                  дали риболовните кораби имат разрешително за осъществяване на дейност (регистър на риболовните кораби с разрешително, периоди на забрана на риболова, претоварване в морето);
               
            
                  —
               
               
                  дали риболовните кораби са оборудвани с действаща система за сателитно наблюдение на корабите (VMS);
               
            
                  —
               
               
                  по отношение на корабите за риболов — дали съответната информация се отчита надлежно в бордовия дневник;
               
            
                  —
               
               
                  по отношение на корабите, участващи в прехвърляне, транспортиране и преработка на червен тон — дали съответната документация е на борда и се попълва надлежно;
               
            
                  —
               
               
                  при съвместни риболовни операции — дали присъства наблюдател при риболовната операция;
               
            
                  —
               
               
                  действителното количество червен тон на борда и начина на представяне;
               
            
                  —
               
               
                  състава на улова от червен тон на борда по размери (прилов и правила за минимален размер);
               
            
                  —
               
               
                  риболовните съоръжения на борда.
               
            Инспекторите наблюдават и представят данни за незаконните, нерегулирани и недекларирани (ННН) риболовни дейности и за използването на самолети или хеликоптери за търсене на риба.
      1.6.   Задачи при инспекция на разтоварването на суша
      Инспекторите системно проверяват:
      
                  —
               
               
                  дали риболовните кораби имат разрешително за осъществяване на дейност (регистър на риболовните кораби с разрешително, периоди на забрана на риболова);
               
            
                  —
               
               
                  дали предварителното уведомление за пристигане за разтоварване на суша е било изпратено и съдържа вярна информация за улова на борда;
               
            
                  —
               
               
                  дали риболовните кораби са оборудвани с действаща система за сателитно наблюдение на корабите (VMS);
               
            
                  —
               
               
                  по отношение на корабите за риболов — дали съответната информация се отчита надлежно в бордовия дневник;
               
            
                  —
               
               
                  по отношение на риболовните кораби, участващи в транспортиране и преработката на червен тон — дали съответната документация е на борда и се попълва надлежно, включително съответните Т2М документи и статистически документи на IССАТ за улова;
               
            
                  —
               
               
                  действителното количество червен тон на борда и начин на представяне;
               
            
                  —
               
               
                  състава на улова от червен тон на борда по размери (прилов и правила за минимален размер);
               
            
                  —
               
               
                  риболовните съоръжения на борда;
               
            
                  —
               
               
                  при разтоварване на суша на преработени продукти — дали коефициентите на IССАТ за превръщане се използват за изчисляване на еквивалентната закръглена стойност на теглото на преработения червен тон;
               
            
                  —
               
               
                  дали екземплярите червен тон, които се предлагат от риболовните кораби в източната част на Атлантическия океан за продажба на дребно на крайния потребител, подлежат на правилна маркировка или етикетиране;
               
            
                  —
               
               
                  дали опашките на екземплярите червен тон, разтоварени на суша от корабите с подхранка в източната част на Атлантическия океан, се маркират правилно.
               
            1.7.   Задачи при инспекция на претоварването
      Инспекторите системно проверяват:
      
                  —
               
               
                  дали риболовните кораби имат разрешително за осъществяване на дейност (регистри на риболовните кораби с разрешително);
               
            
                  —
               
               
                  по отношение на претоварването в пристанище — дали предварителното уведомление за пристигане в пристанището е било изпратено и съдържа вярна информация за претоварването;
               
            
                  —
               
               
                  дали корабите за риболов, които имат намерение да претоварват, са получили предварително разрешение от държавата, под чийто флаг плават;
               
            
                  —
               
               
                  дали посоченото в предварителното уведомление количество за претоварване е проверено;
               
            
                  —
               
               
                  дали съответните документи на борда са налице и са надлежно попълнени, включително декларацията за претоварване, съответните Т2М документи и статистически документи на IССАТ за улова;
               
            
                  —
               
               
                  ако става дума за преработени продукти — дали коефициентите на IССАТ за превръщане се използват за изчисляване на еквивалентната закръглена стойност на теглото на преработения червен тон;
               
            
                  —
               
               
                  по отношение на претоварването в морето — дали присъства наблюдател при операцията по претоварване.
               
            1.8.   Задачи при инспекция в съоръженията на стопанството
      Инспекторите системно проверяват:
      
                  —
               
               
                  дали съответните документи са налице и са надлежно попълвани (декларации за поставяне в садки и за събиране на продукцията);
               
            
                  —
               
               
                  дали присъства наблюдател през цялото времетраене на прехвърлянето и събирането на продукцията от червен тон и дали той е потвърдил данните в декларациите за поставяне в садки.
               
            1.9.   Задачи при инспекция във връзка с транспортирането и пускането на пазара
      Инспекторите системно проверяват:
      
                  —
               
               
                  по отношение на транспортирането — съответните придружаващи документи и съпоставят данните от тях с действително транспортираните количества;
               
            
                  —
               
               
                  по отношение на пускането на пазара — дали съответните документи са налице и са надлежно попълнени, включително съответните Т2М документи и статистически документи на IССАТ за улова.
               
            
         
   
   
      ПРИЛОЖЕНИЕ II
      Съдържание на националните програми за контрол, посочени в член 3, параграф 2
      Националните програми за контрол посочват, inter alia:
      Отделени за контрола ресурси
      
                  —
               
               
                  
                     Човешки ресурси
                  
                  Брой на инспекторите за суша и море, периоди и зони, които следва да бъдат обхванати.
               
            
                  —
               
               
                  
                     Технически ресурси
                  
                  Брой на патрулните кораби и самолети, периоди и зони, които следва да бъдат обхванати.
               
            
                  —
               
               
                  
                     Финансови ресурси
                  
                  Бюджетната дотация за човешките ресурси и патрулните кораби и самолети.
               
            Определяне на пристанища
      Списък на определените пристанища, който се изисква съгласно Регламент (ЕО) № 1559/2007, и последващи законови норми във връзка с плана за възстановяване.
      Годишни риболовни планове
      Подробни данни за всяка създадена система за разпределяне на квоти, наблюдение и контрол върху риболовния план.
      Протоколи от инспекцията
      Подробни протоколи за всички дейности по инспекция.
      Насоки
      Насоки за инспектори, организации на производители и рибари.
      Протоколи за изпращане
      Протоколи за изпращане на определените от друга държава-членка компетентни органи, които са отговорни за програмата за специален контрол и инспекция във връзка с вида червен тон.